钦定古今图书集成/明伦汇编/氏族典/第376卷 > 董必
## 钦定古今图书集成/明伦汇编/氏族典/第376卷 > 董必

按《宋史董必传》：“必字子彊，宣州南陵人。尝谒王安石
于金陵，咨质诸经疑义，为安石称许。登进士第，绍圣
中，提举湖南常平。时相章惇方寘众君子于罪，孔平仲在衡州，以仓粟腐恶，乘饥岁稍损价发之。必即劾
其戾常平法，置鞫长沙，以承惇意。无辜系讯多死者。
平仲坐徙韶州。惇与蔡卞将大诛流人，遣吕升卿往”
广东，必往广西察访，哲宗既止不治。然必所至，犹以
惨刻按胁立威，为《五书》，归奏。除工部员外郎。中书舍
人郭知章封还其命，诏以付赵挺之。权给事中陈次
升复封驳不下，必于是讼知章、次升为元祐党人，坐
不当讼言者，出知江州。改湖南转运判官、提点河北
刑狱，召为左司员外郎。舒亶守荆南，暴卒，加必直龙
图阁。往代，乃城通道等六砦置靖州，折博市易，且移
飞山营戍，公私烦费，荆人病之。进集贤殿修撰、显谟
阁待制。卒，年八十六，赠龙图阁待制。